Ehdotus: neuvoston päätös, tehty Maltan liittymistä valmistelevan kumppanuuden periaatteista, ensisijaisista tavoitteista, välitavoitteista ja edellytyksistä /* KOM/2001/0658 lopull. */





Ehdotus: NEUVOSTON PÄÄTÖS, tehty Maltan liittymistä valmistelevan kumppanuuden periaatteista, ensisijaisista tavoitteista, välitavoitteista ja edellytyksistä (komission esittämä) PERUSTELUT Luxemburgissa vuoden 1997 joulukuussa kokoontunut Eurooppa-neuvosto päätti, että liittymistä valmisteleva kumppanuus on olennainen osa vahvistettua liittymistä valmistelevaa strategiaa, ja se luo yhtenäisen kehyksen kaikille ehdokasmaille suunnattaville tukimuodoille. Tällä tavoin yhteisö kohdistaa tukensa kunkin ehdokasmaan erityistarpeisiin liittymisvalmistelujen erityisongelmien ratkaisemisessa. Maltan ensimmäisestä liittymiskumppanuudesta päätettiin maaliskuussa 2000. Asetuksen (EY) N:o 622/98 [1] (2 artikla) säännösten mukaisesti ja Maltan edistymisestä liittymisvalmisteluissa laaditun komission vuoden 2001 määräaikaiskertomuksen analysoinnin perusteella komissio pitää nyt aiheellisena tarkistaa liittymiskumppanuudessa yksilöityjä ensisijaisia tavoitteita ja välitavoitteita. Tässä kyseisiä tarkistuksia koskevassa ehdotuksessa otetaan huomioon komission vuoden 2001 määräaikaiskertomuksen päätelmät Maltan edistymisestä liittymisvalmisteluissaan. [1] Neuvoston asetus (EY) N:o 622/98, annettu 16 päivänä maaliskuuta 1998, Euroopan unionin jäsenyyttä hakeneille valtioille osana liittymistä edeltävää strategiaa annettavasta avusta ja erityisesti liittymiskumppanuusjärjestelmän perustamisesta (EYVL L 85, 20.3.1998, s. 1), sellaisena kuin se on täydennettynä neuvoston asetuksella (EY) N:o 555/2000, annettu 13 päivänä maaliskuuta 2000, Kyproksen tasavallan ja Maltan tasavallan liittymistä valmistelevan strategian mukaisten toimien toteuttamisesta (EYVL L 68, 16.3.2000, s. 3). Liitteenä olevalla päätösehdotuksella ei ole taloudellisia vaikutuksia. Edellä esitetyn perusteella komissio pyytää neuvostoa hyväksymään liitteenä olevan päätösehdotuksen. Ehdotus: NEUVOSTON PÄÄTÖS, tehty Maltan liittymistä valmistelevan kumppanuuden periaatteista, ensisijaisista tavoitteista, välitavoitteista ja edellytyksistä EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon Kyproksen tasavallan ja Maltan tasavallan liittymistä valmistelevan strategian mukaisten toimien toteuttamisesta 13 päivänä maaliskuuta 2000 annetun neuvoston asetuksen (EY) N:o 555/2000 [2], [2] EYVL L 68, 16.3.2000, s. 3. ottaa huomioon komission ehdotuksen, sekä katsoo seuraavaa: (1) Luxemburgissa kokoontunut Eurooppa-neuvosto totesi, että liittymistä valmisteleva kumppanuus on vahvistetun liittymistä valmistelevan strategian kannalta erittäin tärkeä uusi väline. (2) Asetuksella (EY) N:o 555/2000 täydennetään asetusta (EY) N:o 622/98 [3], jossa säädetään, että neuvosto päättää komission ehdotuksesta määräenemmistöllä kutakin liittymistä valmistelevaa kumppanuutta koskevista periaatteista, ensisijaisista tavoitteista, välitavoitteista ja edellytyksistä sellaisina kuin ne esitetään kullekin ehdokasmaalle sekä niitä koskevista myöhemmistä merkittävistä mukautuksista. [3] Neuvoston asetus (EY) N:o 622/98, annettu 16 päivänä maaliskuuta 1998, Euroopan unionin jäsenyyttä hakeneille valtioille osana liittymistä edeltävää strategiaa annettavasta avusta ja erityisesti liittymiskumppanuusjärjestelmän perustamisesta (EYVL L 85, 20.3.1998, s 1). (3) Yhteisön tuen saamisen edellytyksenä on olennaisten edellytysten täyttäminen ja erityisesti assosiaatiosopimuksiin sisältyvien sitoumusten noudattaminen ja edistyminen Kööpenhaminassa vahvistettujen arviointiperusteiden täyttämisessä. Jos olennainen edellytys jää täyttymättä, neuvosto voi komission ehdotuksesta määräenemmistöllä toteuttaa asiaankuuluvia toimenpiteitä minkä tahansa liittymistä valmistelevan tuen osalta. (4) Komission vuoden 2001 määräaikaiskertomuksessa esitettiin puolueeton arvio Maltan liittymisvalmisteluista ja yksilöitiin tiettyjä lisätoimia edellyttäviä ensisijaisia tavoitteita. (5) Maltan olisi osana liittymisvalmistelujaan jatkettava yhteisön säännöstön käyttöönottoa koskevan kansallisen ohjelmansa saattamista ajan tasalle. Tässä ohjelmassa olisi asetettava määräaika liittymistä valmistelevan kumppanuuden yhteydessä vahvistettujen ensisijaisten tavoitteiden ja välitavoitteiden saavuttamiselle. (6) Maltan on huolehdittava siitä, että liittymistä valmistelevien varojen ohjelmointiin, koordinointiin, hallinnointiin, valvontaan ja arviointiin tarvittavat oikeudelliset ja hallinnolliset rakenteet ovat toimintavalmiina, ON PÄÄTTÄNYT SEURAAVAA: 1 artikla Maltan liittymistä valmistelevaan kumppanuuteen sisältyvät asetuksen (EY) N:o 555/2000 1 artiklan 2 kohdan mukaiset periaatteet, ensisijaiset tavoitteet, välitavoitteet ja edellytykset luetellaan tämän päätöksen liitteessä, joka on sen erottamaton osa. 2 artikla Liittymistä valmistelevan kumppanuuden toteuttamista valvotaan assosiaatiosopimuksella perustetuissa elimissä ja asianomaisissa neuvoston elimissä, joille komissio raportoi säännöllisesti. 3 artikla Tämä päätös tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tehty Brysselissä Neuvoston puolesta Puheenjohtaja LIITE 1. Johdanto Luxemburgissa vuoden 1997 joulukuussa kokoontunut Eurooppa-neuvosto päätti, että liittymistä valmisteleva kumppanuus on olennainen osa vahvistettua liittymistä valmistelevaa strategiaa, ja se luo yhtenäisen kehyksen kaikille ehdokasmaille suunnattaville tukimuodoille. Tällä tavoin yhteisö kohdistaa tukensa kunkin ehdokasmaan erityistarpeisiin tukeakseen niitä ratkaisemaan liittymisvalmisteluissa ilmenevät erityisongelmat. Maltan ensimmäisestä liittymiskumppanuudesta päätettiin maaliskuussa 2000. Tämä tarkistus puolestaan perustuu komission ehdotukseen, jonka pohjana on käytetty komission Maltan kanssa käymiä keskusteluja ja Maltan edistymisestä liittymisvalmisteluissa laadittua vuoden 2001 määräaikaiskertomusta. 2. Tavoitteet Liittymistä valmistelevan kumppanuuden tarkoituksena on luoda yhteinen kehys ensisijaisesti tarvittaville lisätoimille, jotka mainitaan komission vuoden 2001 määräaikaiskertomuksessa Maltan edistymisestä Euroopan unioniin liittymisen valmisteluissa. Lisäksi siihen on tarkoitus sisällyttää näiden ensisijaisten tavoitteiden täytäntöönpanoon käytettävissä olevat varat sekä kyseiseen tukeen liittyvät edellytykset. Tämä liittymistä valmisteleva kumppanuus on perustana tietyille politiikan välineille, joilla tuetaan ehdokasmaita niiden valmistautuessa jäsenyyteen. Näihin välineisiin kuuluvat muuan muassa Maltan laatima ajan tasalle saatettu yhteisön säännöstön käyttöönottoa koskeva kansallinen ohjelma, liittymistä valmisteleva julkisen talouden seurantamenettely, liittymistä valmisteleva talousohjelma, järjestäytyneen rikollisuuden torjuntaa koskeva liittymistä valmisteleva sopimus, sosiaalisen integroitumisen eurooppalaisen strategian mukainen kansallinen työllisyysstrategia sekä alakohtaiset suunnitelmat, joita tarvitaan rakennerahastoihin osallistumiseen unioniin liittymisen jälkeen. Kukin näistä välineistä on erilainen, ja niitä valmistellaan ja ne toteutetaan erityisiä menettelyjä noudattaen. Niitä varten voidaan myöntää liittymistä valmistelevaa tukea. Ne eivät ole erottamaton osa tätä kumppanuutta, mutta niiden ensisijaiset tavoitteet eivät ole ristiriidassa kumppanuuden kanssa. 3. Periaatteet Kullekin ehdokasmaalle määritetyt keskeisimmät ensisijaiset tavoitteet liittyvät niiden kykyyn täyttää Kööpenhaminassa vahvistetut arviointiperusteet, joiden mukaan jäsenyys edellyttää, että * ehdokasmaassa on vakaat instituutiot, jotka takaavat demokratian, oikeusvaltioperiaatteen ja ihmisoikeuksien toteutumisen sekä vähemmistöjen kunnioittamisen ja suojelun; * ehdokasmaassa on toimiva markkinatalous ja se pystyy selviytymään kilpailun ja markkinavoimien paineista unionissa; * ehdokasmaa pystyy suoriutumaan jäsenyyden mukanaan tuomista velvoitteista, mukaan luettuna poliittisen unionin sekä talous- ja rahaliiton tavoitteiden noudattaminen. Madridissa vuonna 1995 kokoontunut Eurooppa-neuvosto korosti tarvetta mukauttaa ehdokasmaiden hallintorakenteet, jotta voidaan turvata yhteisön poliitikkojen moitteeton toiminta laajentumisen jälkeen. Luxemburgissa vuonna 1997 kokoontunut Eurooppa-neuvosto tähdensi, että yhteisön säännöstön saattaminen osaksi kansallista lainsäädäntöä on välttämätöntä, mutta yksinään riittämätöntä; on tarpeen varmistaa, että sitä todella sovelletaan. Feirassa vuonna 2000 ja Göteborgissa vuonna 2001 kokoontuneet Eurooppa-neuvostot korostivat, että on ensisijaisen tärkeää, että ehdokasmaat kykenevät panemaan täytäntöön ja soveltamaan yhteisön säännöstöä ja että niiden on tämän vuoksi pyrittävä lujittamaan ja uudistamaan hallintoaan ja oikeuslaitostaan. 4. Ensisijaiset tavoitteet ja välitavoitteet Komission määräaikaiskertomuksissa on korostettu, että saavutetusta edistymisestä huolimatta ehdokasmaiden on vielä toteutettava tietyillä aloilla paljon toimia valmistautuessaan liittymään unioniin. Tämä tilanne edellyttää tavoitteiden ja välitavoitteiden määrittelemistä, ja niihin kuhunkin on liityttävä asianomaisten maiden kanssa yhdessä asetetut selkeät päämäärät. Näiden tavoitteiden saavuttamisesta riippuu Maltalle myönnettävän tuen määrä sekä edistyminen Maltan kanssa parhaillaan käytävissä neuvotteluissa. Tarkistetussa liittymiskumppanuudessa luetellut ensisijaiset tavoitteet on määritelty ottaen huomioon Maltan realistiset mahdollisuudet saavuttaa tavoitteet tai edistyä niiden toteuttamisessa huomattavasti seuraavien kahden vuoden aikana (vuosina 2002 ja 2003). Tässä luettelossa on määritelty erikseen tavoitteet, jotka edellyttävät erityisen kiireellisiä toimia. Vuoden 2001 määräaikaiskertomuksessa arvioidaan ehdokasmaiden edistymistä vuoden 2000 liittymistä valmistelevassa kumppanuudessa vahvistettujen ensisijaisten tavoitteiden saavuttamisessa. Tätä arviointia on käytetty määriteltäessä tämänhetkisen kumppanuuden ensisijaiset tavoitteet. Malta on toimittanut syyskuussa 2000 yhteisön säännöstön käyttöönottoa koskevan kansallisen ohjelmansa. Ohjelmassa vahvistetaan aikataulu vuoden 2000 liittymistä valmistelevassa kumppanuudessa määriteltyjen ensisijaisten tavoitteiden ja välitavoitteiden toteuttamiselle sekä tarvittavat hallintorakenteet ja varojen määrä. Liittymistä valmistelevassa kumppanuudessa yksilöidään Maltan liittymisvalmistelujen tärkeysjärjestys. Maltan on kuitenkin pyrittävä ratkaisemaan kaikki vuoden 2001 määräaikaiskertomuksessa yksilöidyt ongelmat. Lisäksi on tärkeää, että Malta täyttää sitoumuksensa, jotka koskevat lainsäädännön lähentämistä ja yhteisön säännöstön täytäntöönpanoa assosiaatiosopimuksen ja jäsenyysneuvottelujen yhteydessä tehtyjen sitoumusten mukaisesti. On syytä muistaa, että yhteisön säännöstön saattaminen osaksi kansallista lainsäädäntöä ei yksinään riitä. On myös tarpeen varmistaa, että sitä sovelletaan tosiasiassa samalla tavoin kuin Euroopan unionissa. Yhteisön säännöstön uskottava ja tehokas täytäntöönpano ja soveltamisen valvonta on välttämätöntä kaikilla jäljempänä mainituilla aloilla. Komission vuoden 2001 määräaikaiskertomuksessa esitetyn analyysin perusteella Maltalle on määritetty jäljempänä kuvatut ensisijaiset tavoitteet ja välitavoitteet. Nämä ensisijaiset tavoitteet esitetään samassa järjestyksessä kuin määräaikaiskertomuksessa. Taloudelliset arviointiperusteet - Maltan on jatkettava ponnisteluja julkisen talouden vakauttamiseksi (budjetin alijäämä ja velka) kiinnittäen huomiota sosiaaliturvan uudistamiseen. - Tappiota tuottavat julkisen sektorin yritykset on organisoitava uudelleen; hintavalvontaa on vähennettävä ja hinnanmukauttamismekanismeja parannettava sekä yksityistämisohjelman täytäntöönpanoa nopeutettava. - On jatkettava ponnisteluja pk-yritysten rakenteitten uudistamiseksi ja kehittämiseksi; on laadittava ohjelma maataloustuotteista vielä kannettavien maksujen poistamista varten sekä politiikka maa- ja elintarviketalouden rakenneuudistusta varten ja aloitettava näiden toteutus. Edellytykset täyttää jäsenyyden velvoitteet Tavaroiden vapaa liikkuvuus - Maltan on saatettava päätökseen uuden lähestymistavan mukaisen sekä perinteisen alakohtaisen lainsäädännön saattaminen osaksi kansallista lainsäädäntöä ja pantava se täytäntöön erityisesti elintarvike- ja lääkealalla (voimassa olevien markkinoille saattamista koskevien lupien uusiminen). - Metrologian alan perusinfrastruktuuri on muodostettava; horisontaalista hallintoinfrastruktuuria ja täytäntöönpanokykyä on vahvistettava aloilla, joilla sovelletaan tuotekohtaista lainsäädäntöä; kansallista akkreditointi-järjestelmää on vahvistettava; on laadittava markkinavalvontastrategia. - Julkisia hankintoja koskevan lainsäädännön lähentäminen on saatettava päätökseen siten, että myös paikalliset viranomaiset ja muut julkisoikeudelliset elimet kuuluvat säännösten piiriin, ja tarjouskilpailumenettelyt on yhdenmukaistettava; muutoksenhakujärjestelmä on mukautettava asianomaisten direktiivien vaatimuksiin. - Maltan lainsäädännön analyyttistä arviointia on jatkettava yhdenmukaistamattomilla aloilla sen varmistamiseksi, että se on Euroopan yhteisön perustamissopimuksen 28-30 artiklan mukainen, ja hallinnolliset järjestelyt on saatettava päätökseen kyseisellä alalla tulevaisuudessa harjoitettavaa valvontaa varten. Henkilöiden vapaa liikkuvuus - Ammattipätevyyksien ja tutkintojen vastavuoroista tunnustamista koskevan lainsäädännön yhdenmukaistaminen on saatettava päätökseen ja tarvittavia hallintorakenteita on vahvistettava ja jatkettava edelleen työtä uusien koulutusohjelmien kehittämiseksi. - Ennen lainsäädännön yhdenmukaistamista hankittujen ammattipätevyyksien osalta Maltan olisi ensisijaisesti laadittava toimenpiteitä, joilla varmistetaan, että maan ammatinharjoittajat voivat liittymisen toteuduttua täyttää asiaan liittyvissä direktiiveissä annetut vaatimukset. - Hallintorakenteita on vahvistettava sosiaaliturvan koordinointia varten. Vapaus tarjota palveluja - Talletusten vakuusjärjestelmää, maksujärjestelmiä ja arvopapereita koskevien pankkialan sääntöjen yhdenmukaistaminen on saatettava päätökseen. - Rahoituspalvelujen valvontaa on vahvistettava. - On annettava kansallinen lainsäädäntö ja perustettava valvonnasta vastaava riippumaton viranomainen tietosuojasta annetun yhteisön lainsäädännön mukaisesti. Pääomien vapaa liikkuvuus - Rahanpesunvastaisen toimintaryhmän suositusten noudattamisesta on huolehdittava. - Pääomaliikkeiden täyden vapautumisen saavuttamiseksi on pantava kokonaan täytäntöön kolmivaiheinen suunnitelma maahan ja sieltä poispäin suuntautuvia pääomanliikkeitä koskevien rajoitusten poistamiseksi. - Talousrikollisuuden torjumista varten on perustettava alan tutkintayksikkö. Yhtiöoikeus - On annettava lisäsuojatodistuksia koskeva lainsäädäntö sekä lainsäädäntö, jolla bioteknologian alan keksintöjen mallioikeutta ja suojaa koskeva yhteisön säännöstö saatetaan osaksi kansallista järjestelmää. - On tehostettava yhteisön säännöstön mukaisesti teollis- ja tekijänoikeuksien täytäntöönpanoa, erityisesti siitä vastaavia poliisi- ja tulliviranomaisia, ja parannettava viranomaisten välistä yhteistyötä; tuomareille ja syyttäjille on annettava koulutusta teollis- ja tekijänoikeuslainsäädännön alalla; toimintaa laitonta kopiointia ja tuoteväärennöksiä vastaan on lisättävä. - Patentti- ja rekisteriviraston hallinnollista toimintakykyä on lisättävä. Kilpailupolitiikka - Kilpailuoikeutta ja valtiontukia koskevan lainsäädännön yhdenmukaistaminen yhteisön säännöstön kanssa on saatettava päätökseen; valtiontukien luettelointi on saatettava päätökseen ja jatkettava valtiontukia koskevien vuosikertomusten laatimista; valtiontukijärjestelmän vaatimustenmukaisuudesta on huolehdittava erityisesti laivanrakennuksen osalta. - Kilpailuviranomaisten hallinnollisia valmiuksia on parannettava, jotta voitaisiin varmistaa kilpailu- ja valtiontukisääntöjen soveltaminen täysimääräisesti; tuomarikunnalle on annettava nykyistä enemmän kilpailuoikeuteen ja valtiontukiin liittyvää koulutusta ja sääntöjen tuntemusta on lisättävä markkinoiden kaikkien toimijoiden ja tuen myöntäjien keskuudessa. Maatalous - Erityisen kiireelliset toimet: Maaseudun kehittämissuunnitelma on viimeisteltävä ja perustettava yhteisön rahoittamien maaseudun kehittämisohjelmien suunnittelussa, täytäntöönpanossa, hallinnoinnissa, seurannassa, valvonnassa ja arvioinnissa tarvittavat hallintorakenteet. - Maataloushallinnon toimintakykyä on parannettava ja saatettava päätökseen valmistelut yhteisen maatalouspolitiikan hallinnointimekanismien, erityisesti yhdennetyn hallinto- ja valvontajärjestelmän ja maksajaviraston, käyttöönottoa ja käytännön toimintaa varten. - Erityisen kiireelliset toimet: Eläinlääkintä- ja kasvinsuojelulainsäädännön yhdenmukaistamista on jatkettava ja tarkastusjärjestelyjä on parannettava erityisesti tulevilla ulkorajoilla. Kalastus - Lainsäädännön yhdenmukaistaminen on saatettava päätökseen erityisesti markkinapolitiikan, kalavarojen hoidon, tarkastuksen ja valvonnan osalta. - Kalastusalusrekisteri on saatettava valmiiksi ja huolehdittava siitä, että se vastaa kaikilta osin yhteisön vaatimuksia, sekä laadittava laivaston kapasiteetin käyttöä koskeva suunnitelma saatavilla olevat kalavarat huomioon ottaen. Liikennepolitiikka - Lainsäädännön yhdenmukaistamista on jatkettava tieliikenteen (erityisesti ammatinharjoittajaksi pääsyn, verotuksen yhdenmukaistamisen ja vaarallisten aineiden kuljetuksen) ja lentoliikenteen osalta. - Erityisen kiireelliset toimet: Meriliikennettä koskevan lainsäädännön yhdenmukaistaminen on saatava päätökseen ja lainsäädäntö on saatettava voimaan, erityisesti meriturvallisuusnormit on pantava täytäntöön; merenkulkuviranomaisen hallinnollista toimintakykyä on edelleen vahvistettava Maltan kauppalaivastolle kuuluvien lippuvaltion tehtävien hoidon parantamiseksi. Verotus - Lainsäädännön yhdenmukaistamisesta yhteisön säännöstön kanssa on huolehdittava kiinnittäen erityistä huomiota arvonlisäverolainsäädäntöön, johon kuuluu myös siirtymäkauden arvonlisäverojärjestelmä. Erityisen kiireelliset toimet: Arvonlisäverokannat on yhdenmukaistettava. - Voimassa olevat lait on tarkistettava, jotta ne olisivat yritysverotuksen menettelysääntöjen mukaiset. - Hallinnollista toimintakykyä ja valvontamenettelyjä, hallinnollinen yhteistyö ja keskinäinen avunanto mukaan luettuna, on pyrittävä edelleen voimistamaan. - Tietokonejärjestelmiä on kehitettävä, jotta yhteisön ja sen jäsenvaltioiden kanssa voidaan vaihtaa tietoja sähköisessä muodossa. - Tämänhetkiset erikoisverot koskien tiettyjä vientituotteita on poistettava kokonaan, kuten suunniteltu. Tilastointi - Tilastojen laatua ja kattavuutta on parannettava edelleen; on huolehdittava siitä, että käytettävissä on riittävästi voimavaroja tilastointityön tehostamiseksi. Sosiaalipolitiikka ja työllisyys - Lainsäädännön yhdenmukaistaminen on saatettava päätökseen ja pantava yhteisön lainsäädäntö täytäntöön erityisesti naisten ja miesten tasavertaisen kohtelun alalla. Niihin liittyviä hallinto- ja täytäntöönpanorakenteita on vahvistettava työsuojeluviranomaiset mukaan luettuina, ja työnantajan maksukyvyttömyyteen liittyviä tapauksia varten on perustettava riippumaton takuurahasto työntekijöitä varten. Syrjinnän torjumista käsittelevä lainsäädäntö on omaksuttava, ja aikataulu sen täytäntöönpanoa varten on laadittava. - Yhteisön kansanterveysalan lainsäädännön siirtäminen kansalliseen lainsäädäntöön ja sen täytäntöönpano on saatettava päätökseen; tartuntatauteihin liittyvän valvonnan ja tarkastuksen sekä terveysalan seurannan ja tiedottamisen kansallinen järjestelmä on mukautettava yhteisön vaatimusten mukaisesti. - Työmarkkinaosapuolten valmiuksien kehittämistä on tuettava edelleen etenkin itsenäisen kahdenvälisen vuoropuhelun puitteissa ottaen erityisesti huomioon niiden myöhempi rooli yhteisön työllisyys- ja sosiaalipolitiikan laadinnassa ja täytäntöönpanossa, Euroopan sosiaalirahasto mukaan luettuna. - On laadittava kansallinen strategia, tietojen keruu mukaan luettuna, tähtäimessä osallistuminen myöhemmin sosiaalisen integroitumisen eurooppalaiseen strategiaan. Energia - Kansallinen energiastrategia on viimeisteltävä niin, että se vastaa EU:n energiapolitiikan tavoitteita. - Valmisteluja energian sisämarkkinoita varten on nopeutettava, mihin kuuluu muun muassa Maltan energiavaroista vastaavasta viranomaisesta annetun lain täytäntöönpano ja Enemaltan uudelleenorganisointi; vielä jäljellä olevat hintavääristymät on poistettava ja sääntelyviranomaista vahvistettava. - Sääntelyviranomaisen asemaa ja hallinnollisia toimintavalmiuksia on vahvistettava. - Lainsäädännön yhdenmukaistamista on jatkettava öljyvarastojen osalta; varastoja on kasvatettava ja tehtävä tarvittavat investoinnit, jotta lähestyttäisiin 90 päivän kulutusta vastaavalle tasolle. - Energiatehokkuuden parantamista on nopeutettava ja uusiutuvien energialähteiden käyttöä lisättävä sekä vahvistettava tämän alan laitoksia. - Neuvoston kertomuksessa "Ydinturvallisuus laajentumisen yhteydessä" annetut suositukset on pantava täytäntöön ottaen kertomuksessa esitetyt ensisijaiset tavoitteet asianmukaisesti huomioon. Televiestintä ja tietotekniikka - On omaksuttava tietosuojaa televiestintäalalla koskeva lainsäädäntö. Aluepolitiikka ja rakennepoliittisten välineiden yhteensovittaminen - Erityisen kiireelliset toimet: On perustettava aluejärjestelmä rakennerahastoasetusten tosiasiallista täytäntöönpanoa varten. - On laadittava rakennerahastoasetuksissa edellytetty yhtenäinen kehittämissuunnitelma. - Kaikkia rakennerahastojen ohjelmoinnissa ja hallinnoinnissa tarvittavia rakenteita on vahvistettava ja luotava rakenteet seurantaa ja arviointia varten; tuloksellisesta koordinoinnista eri ministeriöiden välillä sekä ohjelmointityön edistymisestä on huolehdittava. - On tehtävä valmistelut rakennerahastoista myönnettävän tuen varainhoidosta ja varainhoidon valvonnasta annettujen asetusten säännösten (koskee myös monivuotisia talousarviomenettelyjä) noudattamista varten. - Rakennerahastojen ja koheesiorahaston tuen osalta on kehitettävä tukikelpoisten hankkeiden teknistä valmistelua (hankevalmistelu). Ympäristö - Yhteisön säännöstön saattaminen osaksi kansallista lainsäädäntöä on saatettava päätökseen erityisesti horisontaalisen ympäristölainsäädännön, jätehuollon, teollisuuden saastevalvonnan ja luonnonsuojelun osalta. - On laadittava yhteisön ympäristösäännöstön täytäntöönpanosuunnitelmat käyttäen pohjana lainsäädännön yhdenmukaistamista koskevia kustannusarvioita ja realistisia julkisen ja yksityisen rahoituksen lähteitä vuosittain eriteltynä; suunnitelmien täytäntöönpano on aloitettava. Yhteisön säännöstön täytäntöönpanoa on jatkettava tai saatettava se päätökseen erityisesti jätteitä koskevien puitedirektiivien (jätehuoltosuunnitelmien laadinta), pakkauksen ja pakkausjätteen, kaatopaikkojen, teollisuuden riskienhallinnan ja lyijyllisen bensiinin käytön vähittäisen lopettamisen osalta. - Erityisen kiireelliset toimet: Hallintoon, seurantaan ja täytäntöönpanoon liittyvien valmiuksien vahvistamista on jatkettava; uudessa ympäristönsuojelulaissa tarkoitetun toimivaltaisen viranomaisen perustamiseen on kiinnitettävä erityistä huomiota. - Ympäristönsuojelunäkökohtien sisällyttämistä kaikkien muiden alakohtaisten politiikkojen määrittelyyn ja toteutukseen on jatkettava kestävän kehityksen edistämiseksi. Kuluttajansuoja ja terveyden suojelu - Lainsäädännön yhdenmukaistamista on jatkettava ja markkinavalvonta- ja täytäntöönpanoviranomaisia vahvistettava. Yhteistyö oikeus- ja sisäasioissa - Tietosuojakäytäntöjen yhdenmukaistamisesta on huolehdittava; henkilötietojen suojan osalta on perustettava riippumaton valvontaviranomainen. - Yhteistyösopimuksen tekemiselle Europolin kanssa asetetut ennakkovaatimukset on täytettävä. - Schengenin tietojärjestelmään osallistumista koskevia valmisteluja on jatkettava kehittämällä erilaisia kansallisia tietokantoja ja rekistereitä. - Ulkorajojen vahvistamista on jatkettava parantamalla teknistä välineistöä ja kouluttamalla ammattihenkilöstöä asianmukaisesti. - Toimia pakolaislain asianmukaiseksi täytäntöönpanemiseksi ja maahanmuuttoa koskevan lainsäädännön yhdenmukaistamiseksi yhteisön säännöstön kanssa on jatkettava. - Viisumilainsäädännön ja -käytäntöjen asteittaista yhdenmukaistamista on jatkettava. - Yksityisoikeuden alaan kuuluvissa kysymyksissä tehtävää oikeudellista yhteistyötä koskevien yhteisön välineiden täytäntöönpanoa varten on tehtävä tarvittavat valmistelut. - On toteutettava tarvittavat toimenpiteet lainsäädännön yhdenmukaistamiseksi yhteisöjen taloudellisten etujen suojaamista koskevan yleissopimuksen ja sen pöytäkirjojen kanssa. Tulli - Tullilainsäädännön yhdenmukaistaminen on saatettava päätökseen erityisesti vapaa-alueiden, väärennettyjen ja laittomasti kopioitujen tavaroiden ja tullivapautusten osalta. - Yksinkertaistettujen menettelyjen käyttö on sallittava; tullihallinnon organisaatiota on vahvistettava erityisesti niin, että se pystyy hallinnoimaan kaikkia taloudellisesti vaikuttavia tullimenettelyjä, tullisuspensiojärjestelmää sekä tariffikiintiöitä ja -kattoja; tullietiikkaa koskevan politiikan toteuttamista on jatkettava. - Erityisen kiireelliset toimet: Maltan tullihallinnon tietotekniikkastrategian toteuttamista on jatkettava; tietokonejärjestelmiä on kehitettävä, jotta yhteisö ja Malta voivat vaihtaa tietoja sähköisessä muodossa; tietoteknisen henkilöstön riittävyydestä tullihallinnossa on huolehdittava. Ulkosuhteet - Tarvittavat toimenpiteet on toteutettava, jotta mahdolliset yhteisön säännöstön kanssa yhteensopimattomat kansainväliset sopimukset neuvotellaan uudelleen tai sanotaan irti maan liittyessä unioniin. Varainhoidon valvonta - Uusi julkistalouden sisäistä varainhoidon valvontaa koskeva laki on pantava täytäntöön. - Yhteisöjen taloudellisten etujen suojaamista varten on nimettävä yhteysviranomainen, ja yhteistyö petostentorjuntaviraston (OLAF) kanssa on käynnistettävä tosiasiallisesti tämän viranomaisen kautta. - Petostentorjuntaa on voimistettava erityisesti arvonlisäveron ja tullien osalta, ja tätä varten on annettava asianmukainen lainsäädäntö. - Maltan on jatkettava toimia, joilla varmistetaan liittymistä edeltävän yhteisön rahoitustuen asianmukainen käyttö, käytön valvonta, seuranta ja arviointi, sillä nämä ovat paras osoitus maan kyvystä panna täytäntöön varainhoidon valvontaa koskeva yhteisön säännöstö. 5. Ohjelmasuunnittelu Maltaa koskevan neljännen rahoituspöytäkirjan soveltamisajan umpeuduttua ja joulukuussa 1999 Helsingissä kokoontuneen Eurooppa-neuvoston päätettyä aloittaa liittymisneuvottelut Maltan kanssa neuvosto antoi 13. maaliskuuta 2000 asetuksen (EY) N:o 555/2000 Kyproksen tasavallan ja Maltan tasavallan liittymistä valmistelevan strategian mukaisten toimien toteuttamisesta. Asetuksen johdosta Maltalle varattiin vuosia 2000-2004 varten 38 miljoonan euron määräraha liittymisvalmisteluihin ja yhteisön säännöstön käyttöönottoon lähinnä hallinnollisia valmiuksia parantavien hankkeiden ja yhteisön ohjelmiin, myös tutkimuksen ja teknisen kehittämisen puiteohjelmiin, ja yhteisön virastojen toimintaan osallistumisen kautta. Lisäksi Malta täyttää tukikelpoisuusvaatimukset MEDA-ohjelman alueellisten ohjelmien ja Euroopan investointipankin lainojen osalta. Vuonna 2000 sidottiin 6 miljoonaa euroa, joilla rahoitettiin valmiuksien kehittämistä koskevia hankkeita tulli-, vero- ja maatalousaloilla sekä Maltan osallistumista yhteisön koulutus- ja nuoriso-ohjelmiin. Vuonna 2001 sidottiin 7,5 miljoonaa euroa valmiuksien kehittämistä koskevien hankkeiden rahoittamiseen rajatarkastusten ja turvapaikan, työterveyden ja -turvallisuuden, standardoinnin ja aluepolitiikan aloilla ja edelleen rahoitettiin Maltan osallistumista yhteisön koulutus- ja nuoriso-ohjelmiin 6. Ehdollisuus Hankkeiden rahoittamiseen myönnettävän yhteisön tuen edellytyksenä on, että Malta noudattaa assosiaatiosopimuksen mukaisia sitoumuksiaan, jatkaa toimia Kööpenhaminassa vahvistettujen edellytysten täyttämiseksi ja edistyy ennen kaikkea tässä tarkistetussa liittymistä valmistelevassa kumppanuudessa määriteltyjen ensisijaisten tavoitteiden täytäntöönpanossa. Näiden yleisten edellytysten noudattamatta jättäminen saattaa asetuksen (EY) N:o 622/98 4 artiklan mukaisesti johtaa neuvoston päätökseen rahoitusavun keskeyttämisestä. 7. Seuranta Liittymistä valmistelevan kumppanuuden täytäntöönpanoa valvotaan assosiaatiosopimuksen yhteydessä ja erityisesti assosiaatiokomiteassa. Neuvoston asetuksessa (EY) N:o 555/2000 säädetään, että "komissiota avustaa neuvoston asetuksen (ETY) N:o 3906/89 9 artiklan 1 kohdan mukainen komitea". Tämä merkitsee sitä, että Maltaa koskevia liittymistä valmistelevia ohjelmia valvoo PHARE-ohjelmaa valvova komitea. Liittymistä valmistelevaa kumppanuutta muutetaan tarvittaessa jatkossakin asetuksen (EY) N:o 622/98 2 artiklan mukaisesti.